Schlosár, Rastislav, poslanec NR SR (2022-02-11):
Vážené panie poslankyne, vážení páni poslanci, pre Národnú radu Slovenskej republiky sa už stalo akési typické, že tu častokrát riešime veci, ktoré ľudí vôbec, ale naozaj vôbec nezaujímajú, veci, ktoré sa nijakým zásadným spôsobom nedotýkajú problémov, ktoré ich naozaj trápia, jednoducho nič, čo by ľuďom, slovenským občanom reálne v ich životoch pomohlo. To podstatné ako keby sa odtiaľto vytrácalo, a preto sa vôbec nečudujem, keď mnohí ľudia hovoria, že tu poberáme ako poslanci platy fakticky za nič. A práve jedna z tých podstatných vecí, ktoré ako poslanci zvolení občanmi Slovenskej republiky máme povinnosť riešiť, ktoré sa však vôbec neriešia, je otázka bezpečnosti, teda ako sa postarať o to, aby sme podľa možnosti čo najviac na Slovensku znížili kriminalitu, ktorá rozhodne a dlhodobo nie je u nás malá. Inými slovami, ako zabezpečiť, aby sa žiaden slušný človek nemusel báť o svoj život, zdravie, majetok, aby sa cítil vo svojej vlasti, teda na Slovensku, bezpečne. Žiaľ, dnes je trend, a videli sme to aj nedávno, že namiesto sprísňovania trestov, tak aby boli pre potenciálnych páchateľov odstrašujúce, sa Trestný zákon čoraz viac stáva benevolentnejší, najnovšie napríklad je tu snaha zmierniť trestanie užívateľov drog, teda trestanie drogových deliktov. My v Ľudovej strane Naše Slovensko ale chceme ísť celkom opačnou cestou, cestou úpravy Trestného zákona tak, aby neostal žiaden trestný čin nepotrestaný, aby bol za trestný čin potrestaný každý, kto má reálnu schopnosť ovládať a posúdiť svoje nebezpečné protiprávne konanie, a to aj v prípade, že páchateľom je maloletá osoba, teda osoba, ktorá ešte v zmysle Trestného zákona nedovŕšila 14 rokov. Sme totiž presvedčení, že už vo veku 12 rokov je maloletá osoba plne schopná pochopiť, že ak niekoho okradne, že ak niekoho znásilní, zbije či nebodaj zavraždí, že ide o spoločensky nebezpečný protiprávny trestný čin, za ktorý musí niesť plnú zodpovednosť. Preto, ako už bolo povedané, navrhujeme znížiť vek trestnej zodpovednosti zo súčasných 14 rokov na 12 rokov a v prípade priestupkovej zodpovednosti zo súčasných 15 rokov takisto na 12 rokov. Prečo práve 12 rokov? No jednoducho preto, že takúto vekovú hranicu trestnej a priestupkovej zodpovednosti majú na základe skúseností, ako aj názorov odborníkov zavedenú vo viacerých iných európskych štátoch, napríklad v susednom Maďarsku, ale dokonca aj v tak liberálnom štáte, ako je Holandsko. A treba povedať, že sa nájdu dokonca aj také štáty, ktoré idú ešte ďalej a znižujú túto hranicu dokonca na 10 rokov, ako napríklad v Anglicku či vo Walese. Aby som však nezostal len v rovine nejakého teoretizovania, tak poviem aj niekoľko konkrétnych faktov a príkladov, ktoré skutočne dokazujú, že kriminalita maloletých nielenže existuje, ale je skutočným problémom, ktorý sa nevyskytuje zriedkavo, ale, naopak, vyskytuje sa až príliš často. Problém, ktoré, ktorý nemáme šancu vyriešiť, ak maloletých páchateľov necháme pre ich nízky vek uniknúť akémukoľvek reálnemu trestu. V roku 2020 sa maloleté osoby dopustili celkovo až 576 trestných činov, a to nielen nejakých drobných krádeží alebo výtržníctva, ale aj lúpeže, ublíženia na zdraví či dokonca znásilnenia. To znamená v praxi, že 576 trestných činov zostalo nepotrestaných, 576 obetí trestných činov sa nijako nedomohlo spravodlivosti, pretože súčasný Trestný zákon neumožnil páchateľov týchto ohavností pre nízky vek potrestať. A ja sa preto pýtam prečo. Nemáme snáď ako spoločnosť odvahu potrestať aj týchto kriminálnikov? Nezáleží nám snáď na osude obetí týchto trestných činov? Čo sme to za spoločnosť a čo sme to za štát, ak takéto niečo dovolíme beztrestne na našom území páchať? Nemala by byť snáď obeť trestného činu z hľadiska spoločenského záujmu vždy na prvom mieste? Nie páchateľ, ale obeť predsa musíme mať vždy na zreteli, keď nastavujeme systém spravodlivosti a keď nastavujeme Trestný zákon a trestnú zodpovednosť. Aby sme si urobili lepšiu predstavu o tom, čoho sú schopní maloletí kriminálnici, tak vám tu prečítam teraz stručný popis niekoľko konkrétnych prípadov, ktoré sa stali za posledných desať až pätnásť rokov na Slovensku. Roškovany, okres Sabinov, rok 2007: Traja mladíci brutálne znásilnili 55-ročnú ženu priamo v jej rodinnom dome. Ženu, ktorej spôsobili zranenia, ktoré si vyžiadali chirurgický zákrok, pomáhal pri znásilňovaní držať aj 13-ročný maloletý chlapec. Krompachy, rok 2011: Len 13-ročný chlapec sa pokúsil olúpiť 52-ročnú ženu. Potom, ako sa mu nepodarilo vytrhnúť jej kabelku, bodol ju nožom do brucha. Podľa policajtov v tomto prípade vzhľadom na vek páchateľa trestné stíhanie je neprípustné; to bola správa z médií. Kežmarok, rok 2012: Maloletý 12-ročný chlapec na futbalovom ihrisku znásilnil troch chlapcov vo veku 5, 7 a 10 rokov. 12-ročný chlapec! Vrbové, rok 2015, opäť správa z médií: Otca s 13-ročným synom polícia obvinila z vraždy mladíka, ktorého dobili na smrť pred školou vo Vrbovom. 13-ročný chlapec ale nemôže byť trestne stíhaný, do väzenia teda nepôjde. Košice, rok 2015: Skupina piatich Cigánov, v ktorej boli aj štyria maloletí, napadli 14-ročné dievča, ktoré venčilo svojho psa. Chytili ju za vlasy, sotili na zem a začali ju biť. Do dievčaťa kopali, udierali a pritom jej nadávali. Násilne ju prešacovali, či nemá u seba peniaze, a pokúsili sa jej zobrať psa, ktorého držala na vodítku. Demandice, rok 2017: Siedmaka Tomáša priamo v škole brutálne dobila partia troch maloletých Cigánov. Zhodili ho na zem a začali kopať do hlavy. Chlapca museli okamžite previezť do nemocnice s otrasom mozgu. Táto partia dlhodobo šikanovala nielen siedmaka Tomáša, ale aj spolužiakov, a jeho spolužiakov a iné deti. Dokonca chceli znásilniť jednu štvrtáčku. Obec Ďurkov, okres Košice-okolie, rok 2020: Len 13-ročný chlapec večer lúpežne prepadol 37-ročného muža idúceho na bicykli. Udrel ho po líci a skopol z bicykla do priekopy vedľa cesty. Potom muža začal prehľadávať, chcel mu násilím zobrať mobil. To sa mu nepodarilo, pretože muž sa aktívne bránil. Opakovane mužovi udrel hlavu o múr a z vreciek mu zobral peniaze v hodnote asi 15 eur. Vyšetrovateľ v tejto súvislosti začal trestné stíhanie pre zločin lúpeže v súbehu s prečinom ublíženia na zdraví. Maloletého páchateľa po vykonaní potrebných úkonov ale prepustili. A prečo? Pretože podľa polície trestné stíhanie maloletej osoby je v tomto prípade neprípustné pre nízky vek páchateľa. Žiar nad Hronom, rok 2020: V byte zaútočil nožom na matku iba 13-ročný syn. Mala byť dobodaná do chrbta a do hlavy. Nočné besnenie s nožom má na svedomí, má mať na svedomí ten, komu dala táto žena život. Tekovské Lužany, rok 2020: Agresívny maloletý žiak, ktorý ma na rováši krádeže, vandalizmus, najnovšie napadol učiteľa za to, že ho upozornil, aby sa počas výučby nepohyboval po inej triede. Ostatným sa viackrát vyhrážal zabitím. A na záver najnovší prípad zo septembra minulého roku, ktorý sa stal v Lučenci. Na miestnej základnej škole len 13-ročný žiak znásilnil svojho 12-ročného spolužiaka. V takejto veci bolo začaté trestné stíhanie pre trestný čin sexuálneho zneužívania. Po vykonaní procesných úkonov bolo trestné stíhanie zastavené, pretože bolo preukázané, že páchateľom je osoba, ktorá pre nedostatok veku nie je trestne zodpovedná. Dámy a páni, takto by som mohol pokračovať ďalšími a ďalšími brutálnymi prípadmi, ktorých sa dopustili maloletí páchatelia, ktorí v súčasnosti nie sú pre nízky vec trestne zodpovední. A opäť sa teda pýtam, koľko takýchto ohavností sa u nás na Slovensku ešte musí stať, aby sme sa zobudili a začali trestať aj týchto zločincov. Ja verím, že keď pre nič iné tak aspoň z elementárnej úcty k obetiam týchto brutálnych zločinov zahlasujete za zákon, ktorý nechce nič iné len to, aby sa, aby za, takéto zločiny sa už neopakovali, aby boli vždy a za každých okolností spravodlivo potrestané. Ďakujem.